Никола(й) Петров Петров е български офицер, генерал-майор.

Биография 
Никола Петров е роден на 6 май 1868 година в град Котел. Част е от котленския род Списаревски, част от който е авиатора Димитър Списаревски. На 14 август 1884 г. постъпва на военна служба. Завършва Военното на Негово Княжеско Височество училище на 27 април 1887 година и на същия ден е произведен в чин подпоручик и зачислен в пехотата. Служи в 1-ви пехотен софийски полк. От 1889 г. е на служба във втори пехотен искърски полк. На 1 януари 1894 г. е произведен в чин капитан, а на 18 май 1905 г. в чин майор. От 1895 г. е на служба в 17-и пехотен доростолски полк. През 1900 г. е на длъжност адютант в 1-ва бригада на 1-ва пехотна софийска дивизия, след това от 1909 г. е командир на дружина от 6-и пехотен търновски полк. През 1911 г. е произведен в чин подполковник и назначен за началник на 6-о полково военно окръжие.

По време на Балканската (1912 – 1913) и Междусъюзническата война (1913) е командир на дружина от 37-и пехотен пирински полк. На 1 април 1914 г. е произведен в чин полковник. През януари 1915 година е назначен за командир на 17-и пехотен доростолски полк. През Първата световна война (1915 – 1918) е командир на 3-та бригада от 3-та пехотна балканска дивизия. През 1918 година е бил командир на планинската дивизия и същата година е произведен в чин генерал-майор. Излиза в запас през 1919 година. След това остава да живее в София. Умира на 1 септември 1932 г. В последните години от живота си работи като доброволен безплатен домакин на колонията на младежкото Християнско дружество при Земенския манастир.

Военни звания 
 Подпоручик (27 април 1887)
 Поручик (1 януари 1890)
 Капитан (1 януари 1894)
 Майор (18 май 1905)
 Подполковник (1 януари 1911)
 Полковник (1 април 1914)
 Генерал-майор (1 януари 1918)

Награди 
 Военен орден "За храброст" IV степен 1 и 2 клас
 Народен орден "За военна заслуга" III степен с военни отличия, V степен на обикновена лента
 Орден "За заслуга" на обикновена лента

Бележки

Източници 
 

Генерал-майори от Царство България
Осми випуск на Националния военен университет "Васил Левски"
Български военни дейци от Балканските войни
Български военни дейци от Първата световна война
Носители на орден "За храброст" IV степен
Носители на орден "За военна заслуга"
Носители на орден "За заслуга"
Родени в Котел
Починали в София